ЗМЕЙ ГОРЯНИН

ЕПИГРАМИ

chitanka.info

СВОБОДАТА 1

Ех, сладко нещо е, безпорно, свободата:

живей човек и й се радва — славно!

Но в друго нещо тука е бедата —

да: гладна свобода е робство най-безправно!

1946

БЪЛГАРИЙО ЛЮБЕЗНА

Българийо любезна,

как хубава си ти!

Където да излезна —

зад мен стражар слухти…

1937

НАРОДНИ ВОДАЧИ

Народни водачи, а гледаш: край тях

кордони джандари се вият и лазят, —

дали от народна любов ги е страх,

дали пък народа от себе си пазят?

1938

НАДЕЖДАТА

Един през друг се хората изреждат

съвет да дават: как се управлява,

но — слава Богу — имаме надеждата,

че Бог рога на крава зла не дава!

1938

ОСНОВАНИЯТА

От малък още лъжеше за трима

и глупостта му беше несравнима;

от мързел не научи занаят,

та затова — избран бе депутат.

1936

НЕ Е ЛОШО

Не е лошо да си бил министър,

стига да не си бил много тъп, —

а с ума си „далновидно-бистър“

да си се сдобил с имотец скъп.

1947

АХ, ЗАЩО ЛИ

Всички честни патриоти

Ботев имитират, —

ах, защо ли като Ботев

и те не умират…

1950

НА ИВАН ВАЗОВ

Измина век, а векове ще минат

и твойте песни все ще се четат.

Но пак добре, че овреме почина,

та се изплъзна от Народен съд…

1950

СВОБОДАТА 2

Тез, що се бориха за свобода, измряха,

до свободата други доживяха, —

а тези други готвят ново време —

пак шии във хомота да навреме.

1943

ГОДИНИТЕ

Какви години, Боже! Да си печелим хляба

с това, което можем, а не с което трябва!…

1950

В БЛАТОТО

На живота в блатото

все така си става:

все потъва златото,

а боклукът плава.

1950

СВЕТОВНИТЕ СЪБИТИЯ

Така се днес развиват

световните събития,

че щом се не посвива

пак бит ще бъде бития.

1949

ПОТОМЪКЪТ

Свързали се чума със вампир,

сътворили щастие и мир;

като минали години — ето:

депутат им станало детето.

1938

ЖЕНСКОТО СЪРЦЕ…

Женското сърце е разтегливо,

майчиното — непроменливо.

1951

ЗА ОБИДАТА

Ти не мисли, че на обидите

бих отговорил със обида;

да се сравнява с какавидите,

могла би само какавида.

1950

НЯМА НУЖДА ОТ ПРОРОЦИ…

Няма нужда от пророци

днеска на земята; —

натежала от пороци —

тя си знай съдбата.

1950

FINITO

Щом не са жените вече дами,

щом са хулиганите писатели —

сбогом, мои крехки епиграми,

мои малки весели приятели.

1950

НА ЕДИН ПОЕТ

Че ти не си поет — не е беда, —

не са поети твърде много хора;

бедата, драгий, идва от това,

че пишеш и печатиш без умора.

1950

НАПЪТСТВИЕ

Писателю, за жътвата не трябва

ни сърп, ни жетварка, ами семе;

от книгите за да си вадиш хляба,

ще трябва да ги сееш дълго време.

1950

PRO DOMO SUA

Каква файда, че тук „зората

ме й огряла първи път“,

щом пак тя си гря когато

ме съди „Народен съд“?!

1951

ОКОТО СИНУР НЯМА…

Окото синур няма

и страда от това;

такваз земя голяма —

то вижда къс едва.

1951

ОТ ЗНАНИЯ МНОГО…

От знания много едно съм

измерил и с моя везна

„жената със златния косъм“

е всякоя чужда жена.

1950

КАКЪВ НАРОД…

Какъв се народ извъди!

Синът баща си да съди,

че си протака живота,

та си не дава имота.

1951

ЩЕ ДОЙДЕ

Ще дойде пролетта, но тя

едва ли с цвят ще е накитена; —

та ка ще разцъфтят цветя

върху земя на кръв наситена?!

1951

ХАМЕЛЕОН

Другарят —

господин —

бай Атанас

стои на сигурна позиция:

да бъде винаги на власт

и нокога във опозиция!

1950

SI VIS PACEM

Капка по капка — сбира се вир;

бомба по бомба — сигурен мир!

1950

ГОСПОДИ, АКО СПАСИШ СВЕТА…

Господи, ако спасиш света

от ноктете зли на завистта,

той от друго сам ще се избави

и ще Те възлюби и прослави!

1951

СИНЕОКА НЕЗАБРАВКА…

Синеока незабравка

е съседката ни Здравка,

ала повече се помни

със гърдите си огромни.

1951

ТАКА Е НАРЕДЕН СВЕТА…

Така е нареден света,

че всяко зло е за добро:

загубиш ли си съвестта —

намираш злато и сребро.

1951

НА ЕДИН ХУДОЖНИК

Напразно се гневиш, човече,

че нямало изкуство вече!

Я виж, например, как жените

си дорисувват красотите.

1950

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Свободата 1

Българийо любезна

Народни водачи

Надеждата

Основанията

Не е лошо

Ах, защо ли

На Иван Вазов

Свободата 2

Годините

В блатото

Световните събития

Потомъкът

Женското сърце…

За обидата

Няма нужда от пророци…

Finito

На един поет

Напътствие

Pro domo sua

Окото синур няма…

От знания много…

Какъв народ…

Ще дойде

Хамелеон

Si vis pacem

Господи, ако спасиш света…

Синеока незабравка…

Така е нареден света…

На един художник

Заслуги